Rasmus Popenda ryddede forsiderne, da han tæskede en familiefar ihjel i Aalborg som blot 15-årig. I dag er han i retten for vold igen

Det vakte ramaskrig, da Rasmus Popenda tæskede en tilfældig familiefar ihjel bag Aalborg Stadion som blot 15-årig og filmede liget efterfølgende.

Allerede efter sin første prøveløsladelse blev han tiltalt og senere dømt for ny vold, og så sent som i september sidste år blev han løsladt fra endnu en voldsdom på tre måneders fængsel.

Og nu er den 25-årige Rasmus Popenda igen blevet tiltalt for den grove voldsparagraf. Denne gang skete det, ifølge tiltalen, på en restauration i forbindelse med nogle fuldemands-tumulter.

Sagen er startet i Retten i Aalborg i dag, hvor han nægter sig skyldig.

Rasmus Popenda er tiltalt for at have sparket sit offer flere gange i hovedet, mens han lå ned, så han fik flere skader i hovedet i form af blandt andet et brud på kæben og hævelser omkring øjenene. Derudover blev en anden mand, ifølge tiltalen, slået flere gange i hovedet med knyttet hånd, mens en tredje blev forsøgt slået i hovedet af Rasmus Popenda.

- Vi får først anmeldelsen i sagen nogle dage senere, og det hænger lidt sammen med, at det sker i en restauration, og der har været blandet noget polterabend ind i det. Så det har været nogle berusede mennesker, vi har haft med at gøre, siger advokaturchef Torben Kaufmann fra Nordjyllands Politi.

Rasmus Popenda forklarede i dag i retten, at der var en masse skubben frem og tilbage.

- Jeg kan ikke rigtig huske, hvem der startede diskussionen, om jeg får nogle slag eller ej, men på et tidspunkt får jeg bare nok, forklarede han, ifølge BT.

Anklageren sagde, at han var tiltalt for at have slået og sparket og ville vide, om han erindrede det.

- Det erindrer jeg ikke. Vi ryger ind i hinanden, og på et tidspunkt slår jeg én. Vi står i en ordentlig dynge, jeg havde ikke overblik over situationen, så jeg ved ikke, hvem der gjorde hvad, forklarede den 25-årige, der på det tidspunkt af aftenen havde fået en del at drikke, ifølge BT.

Sagen var berammet til at køre i dag fra 9-12, men sagen er nu udsat til et endnu ikke fastsat tidspunkt.

Se også: Stadionmorder tiltalt for ny vold

- Vi havde bedt om yderligere vidner, og dem havde man ikke indkaldt til i dag, fordi der ikke var afsat tid til det, siger Rasmus Popendas forsvarer Kristian Mølgaard til Ekstra Bladet.

- Hvordan har din klient det med at sidde på anklagebænken igen?

- Han synes, det er urimeligt. Han bryder sig bestemt ikke om det. Først og fremmest fordi han synes, det er helt urimeligt, siger Kristian Mølgaard.

Offer var til polterabend

Det har taget noget tid at få styr på handlingsforløbet, hvilket også er forklaringen på, at Rasmus Popenda aldrig er begæret varetægtsfængslet i sagen.

- Når sagen ikke har været vurderet i forbindelse med varetægtsfængsling, hænger det dels sammen med den sene anmeldelse, dels var der en hel masse ting, der skulle redes ud. Og på det tidspunkt, hvor vi har en sag, vi kan vurdere, er der gået noget tid. Og så skønner vi, at det ikke er der, vi skal bede om en varetægtsfængsling. For ellers er der fortid og grovhed i det til en varetægtsfængsling, siger Torben Kaufmann.

Her ses Rasmus Popenda på dengang 16 år kort efter sin anholdelse i slutningen af 2007. (Foto: Ekstra Bladet)

Det var offerets selskab, der holdt polterabend, og det var dem, der i første omgang var årsag til balladen, der startede helt banalt med, at polterabend-selskabet ville høre noget bestemt musik, mens restaurationen ville give plads til en liveoptræden, som de havde betalt for at komme og spille

Det blev polterabend-selskabet, som Popenda ikke var en del af, sure over. På en måde blev Popenda involveret, og de endte med at blive smidt ud på gaden. Her udviklede det sig.

Flere domme

Og der var Rasmus Popenda den eneste, ifølge anklagemyndighedens vurdering.

- Det er i hvert fald det, vi har skønnet. Det skal siges, at det ikke har været nogen helt nem sag at rede trådene ud i. Der er mange forskellige forklaringer.

Se også: Drabsoffers mor: Det kommer ikke bag på mig

Rasmus Popenda blev idømt syv års fængsel for drab i 2008, men blev prøveløsladt i 2012.

I 2013 blev han idømt to år og tre måneders fængsel, hvor reststraffen var inkluderet, for at have slået en 24-årig mand ned efter en bytur sammen med en kammerat.

Hans seneste afgørelse er lidt over et år gammel fra april 2016, hvor han fik tre måneders fængsel for vold. Han afsonede senere og blev løsladt den 3. september 2016.

Den nye sag kommer til at køre som en domsmandssag. Han er den eneste tiltalte.

- Hvilket leje ligger vi i strafmæssigt?

- I og med at man er tidligere straffet for vold, og vi har med slag og spark og skader i et vist omfang, så vil man normalt ligge i et område, omkring ubetinget frihedsstraf i måneder. Men det er jo ud fra den forudsætning, at man bliver dømt efter anklageskriftet. Og der kommer de forklaringer, som sagen bygger på. Sådan som vi ser den. Det er jo ikke altid, retten ser det på samme måde.